Oor Storiekadorie – Storiekadorie
My webwerf is nog splinternuut (geregistreer aan die begin Februarie 2017) en my plan is om binne die volgende weke en maande nog 'n klomp items, riglyne en artikels by te voeg.
Oor Marina la Grange
Ek is Marina la Grange, die mamma en webontwikkelaar agter Storiekadorie. Storiekadorie skep 'n ruimte waarin ek my kennis en ervaring oor kinderontwikkeling, tegnologie en ouerskap kan kombineer.
Ek het in 1996 gekwalifiseer as Arbeidsterapeut by Kovsies (nou die Universiteit van die Vrystaat). As nuut-gekwalifiseerde terapeut het ek meestal gewerk met kinders, onder andere vir 2 jaar as lokum in London. Dit was ongelooflik om betaal te word om met kinders te 'speel'!
Danksy my liefde vir nuwe uitdagings en 'cool' tegnologie het ek egter kort voor lank in die IT veld beland. Na 'n paar jaar van deeltydse studie en voltydse werk as 'IT girl' het ek in 2012 'n BSc in Inligtingstegnologie en Rekenaarwetekskap (cum laude) verwerf aan UNISA.
Tussen 2010 en 2012 het my wêreld weer op sy as gedraai met die geboorte van eers my dogtertjie, Esti, en later my seuntjie, Jacobus. Ek was gelukkig genoeg om in 2012 'n tuisbly-mamma te kon word (deels te danke aan my dierbare man se bereidheid om die geleentheid vir ons gesin te gun). En was die afgelope paar jare saam met my twee kindertjies pret, so tussen al die uitdagings van ouerskap deur!
Storiekadorie gee my 'n kans om met ander ouers sommige van die hulpbronne, navorsing en idees te deel wat ek die afgelope paar jaar versamel het.